**Chan Fej** (čín. 韓非, pchin-jin: *Hán Fēi*) bol čínsky filozof, ktorý spolu s Li S’om, rozvinul Sün-c’ovu filozofiu v doktrínu legizmu. Na rozdiel od iných slávnych filozofov tej doby bol Chan Fej členom vládnucej aristokracie – narodil sa do vládnucej rodiny štátu Chan v priebehu záverečnej fázy obdobia bojujúcich štátov. V tomto kontexte sú niektorými autormi jeho diela považované za adresované jeho bratrancovi, kráľovi štátu Chan. Po mnohých rokoch na čchinskom dvore bol Chan Fej perzekvovaný svojim kolegom Li S’om a spáchal vo väzení samovraždu.

„Chan Fej" je vlastné meno tohto filozofa. „Chan Fej-c’" (韓非子) sa potom najčastejšie používa na označenie knihy, ktorú napísal. Slovo „c’" je však často pridávané k menám čínskych filozofov ako čestné prízvisko (znamená „majster"), „Chan Fej-c’" sa niekedy tiež používa aj ako označenie osoby tohto filozofa.

Legalizmus
----------

Chan Fejova filozofia nazývaná legalizmus (niekedy tiež používané označenie legizmus) je zameraná na vládcu. Podľa jeho filozofie vládca pevne ovláda štát za pomoci troch konceptov: svoje mocenské pozície (勢, *š’*), určitých techník (術, *šu*) a zákonov (法, *fa*). Legizmus vychádza z predpokladu, že každý koná v súlade s jediným princípom: vyhýbanie sa trestu za súčasné snahy dosiahnuť zisk. Zákony preto musia tvrdo trestať akékoľvek nežiaduce konanie a súčasne odmeňovať tých, ktorí zákony dodržiavajú (pozri legalizmus).

Legalizmus syntetizoval idey Šang Janga, Šen Pu-chaja a Šen Taoa. Od Šang Janga prevzal jeho dôraz na zákony, od Šen Pu-chaja dôraz na techniky a od Šen Tao názory na autoritu a legitimitu.

Okrem konfuciána Sün-c’a, ktorý bol Chan Fejovým a Li S’ovým učiteľom, bol ďalším z hlavných zdrojov jeho politických teórií Lao-c’ove taoistické dielo Tao Te ťing, ktoré interpretoval ako politický text a ku ktorému napísal komentár (kapitoly 20 a 21 v jeho knihe *Chan Fej-c’*). Tao videl ako prirodzený zákon, ktorý je každý a všetko prinútené dodržiavať. Súčasne veril, že ideálny vládca vydáva zákony rovnako ako nevyhnutná prírodná sila, ktoré ľudia nemôžu odporovať.

Jeho filozofia mala veľký vplyv na kráľa štátu Čchin a neskoršieho prvého cisára zjednotenej Číny Čchin Š’-chuang-tiho a stali sa jedným z vodcovských princípov vládcovej politiky. Po predčasnom páde dynastie Čchin bola Chan Fejova filozofia nasledujúcou dynastiou Chan oficiálne hanobená. Aj napriek svojmu vyvrženeckému postaveniu v priebehu histórie cisárskej Číny Chan Fejova politická teória aj naďalej silne ovplyvňovala každú nasledujúcu dynastiu a konfuciánsky ideál vlády bez zákonov nebol nikdy uskutočnený.

Chan Fejova filozofia bola predmetom obnoveného záujmu za vlády Komunistickej strany pod vedením Mao Ce-tunga, ktorý sám niektoré z jej zásad obdivoval.

Chan Fejovo úplné zaznamenané dielo je zhromaždené v spise *Chan Fej-c’*, knihe o 55 kapitolách. Tento spis je významný aj ako jediný zachovaný zdroj početných príbehov z obdobia bojujúcich štátov.

Zoznam diel preložených do češtiny
----------------------------------

* *Chan-fej-c’*. Preklad Lukáš Zádrapa. Vyd. 1. Zväzok I. Praha : Academia, 2011. 407 s. (Orient; zv. 12.) ISBN 978-80-200-1983-7.
* *Chan-fej-c’*. Preklad Lukáš Zádrapa. Vyd. 1. Zväzok II. Praha : Academia, 2013. 372 s. (Orient; zv. 21.) ISBN 978-80-200-2227-1.

Referencie
----------

1. ↑  Watson, Burton: *Han Fei Tzu: Basic Writings*, 1964, str. 2. Kráľ, o ktorého ide, je zrejme buď kráľ An (238 pred Kr. až 230 pred Kr.), alebo jeho predchodca, kráľ Chuan-chuej (272 pred Kr. až 239 pred Kr.).
2. ↑  SŁUPSKI, Zbigniew; LOMOVÁ, Olga. *Úvod do dějin čínského písemnictví a krásné literatury*. 1. vyd. Zväzok I : Dynastie Shang až období Válčících států. Praha : Karolinum, 2006. 140 s. ISBN 80-246-1267-4. S. 87.

Iné projekty
------------

Commons
* Spolupracuj na Commons Commons ponúka multimediálne súbory na tému **Chan Fej**

Zdroj
-----

* *Tento článok je čiastočný alebo úplný preklad článku Chan Fej na českej Wikipédii (číslo revízie nebolo určené).*

Autoritné údaje: * BnF: 12067873s
* GND: 118545531
* ISNI: 0000 0001 2129 8609
* LCCN: n81082486
* NK ČR: jx20110505003
* VIAF: 41969338
* WorldCat: lccn-n81082486